## Odluka Ustavnog suda Republike Hrvatske broj:U-IIIA-4817/2005 od 16. ožujka 2006.

### NN 43/2006 (19.4.2006.), Odluka Ustavnog suda Republike Hrvatske broj:U-IIIA-4817/2005 od 16. ožujka 2006.

# USTAVNI SUD REPUBLIKE HRVATSKE

1053

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, odlučujući o ustavnoj
tužbi koju je podnijela A. C. iz Z., na sjednici održanoj 16. ožujka 2006.
godine, jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod poslovnim brojem: Pu-1915/99,
u najkraćem mogućem roku, ali ne duljem od deset (10) mjeseci, računajući od
prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositeljici
ustavne tužbe A. C. iz Z., B. c. 96, određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 7.800,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

1. Podnositeljica je, na temelju članka 63.
Ustavnog zakona o Ustav­nom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnijela 7. prosinca 2005. godine ustavnu tužbu radi
duljine parničnog postupka koji se vodi pred Općinskim sudom u Zagrebu pod
brojem: Pu-1915/99, smatrajući da joj je povrijeđeno ustavno pravo na donošenje
sudske odluke u razumnom roku.

ČINJENICE VAŽNE ZA
USTAVNOSUDSKI POSTUPAK

2. Ustavni sud je u postupku pokrenutom ustavnom
tužbom primjenom članka 63. Ustavnog zakona, na temelju navoda ustavne tužbe,
očitovanja Općinskog suda u Zagrebu te uvida u presliku spisa Općinskog suda u
Zagrebu broj: Pu-1915/99, utvrdio sljedeće pravno relevantne činjenice za
odlučivanje o povredi ustavnog prava podnositeljice, zajamčenog člankom 29.
stavkom 1. Ustava.

Podnositeljica je 10. ožujka 1999. godine
podnijela tužbu Općinskom sudu u Zagrebu protiv Hrvatskog zavoda za mirovinsko
osiguranje, radi isplate razlike mirovine s naslova prava na usklađenje na
temelju odluke Ustavnog suda Republike Hrvatske broj: U-I-283/97 od 12. svibnja
1998. godine (»Narodne novine«, broj 69/98.).

Podneskom od 4. veljače 2002. godine
podnositeljica je zamolila zakazivanje ročišta.

Sud se rješenjem od 2. svibnja 2002. godine
oglasio nenadležnim, ukinuo provedene radnje i tužbu odbacio.

Podnositeljica je 26. lipnja 2002. godine
izjavila žalbu protiv rješenja.

Spis je otpremljen 1. srpnja 2002. godine
Županijskom sudu u Zagrebu, koji je rješenjem, broj: Gž-2985/02
od 4. svibnja 2004. godine, ukinuo prvostupanjsko rješenje i predmet 25.
svibnja 2004. godine vratio Općinskom sudu u Zagrebu na ponovni postupak.

Podneskom od 11. listopada 2004. godine tuženi
je dao odgovor na tužbu, a sud ga je 20. veljače 2006. godine poslao
podnositeljici na očitovanje.

Sljedeće ročište nije zakazano.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Tužba je Općinskom sudu u Zagrebu podnijeta 10.
ožujka 1999. godine.

Ustavna tužba podnijeta je dana 7. prosinca
2005. godine, a do tog dana postupak nije pravomoćno okončan pa Ustavni sud
utvrđuje da je do dana podnošenja ustavne tužbe postupak trajao ukupno šest (6)
godina, osam (8) mjeseci i dvadeset sedam (27) dana.

4.2. POSTUPANJE
NADLEŽNOG SUDA

Postupak se u pravno relevantnom razdoblju vodio
prvo pred Općinskim sudom u Zagrebu, koji je bio neaktivan od 10. ožujka 1999.
do 2. svibnja 2002. godine (tri godine, jedan mjesec i dvadeset dva dana) kada
se rješenjem oglasio nenadležnim.

Županijski sud u Zagrebu je nakon jedne godine,
deset mjeseci i dvadeset četiri dana donio odluku kojom je ukinuo rješenje i
predmet vratio Općinskom sudu u Zagrebu na ponovni postupak.

Od 25. svibnja 2004. godine postupak se ponovno
vodi pred Općinskim sudom u Zagrebu, koji od tada do danas nije poduzeo nijednu
radnju u postupku, već je jedino podnesak od 11. listopada 2004. godine kojim
je tuženi dao odgovor na tužbu tek 20. veljače 2006. godine, dakle nakon jedne
godine, četiri mjeseca i devet dana, poslao podnositeljici na očitovanje.

Razvidno je da sud nije postupao učinkovito, da
dosada nije održano nijedno ročište te da nije nijednom meritorno odlučio o
tužbenom zahtjevu.

4.3. PONAŠANJE
PODNOSITELJICE USTAVNE TUŽBE(TUŽITELJICE U PARNIČNOM POSTUPKU)

Podnositeljica ustavne tužbe kao tužiteljica u
parničnom postupku nije doprinijela duljini postupka.

4.4. SLOŽENOST SUDSKOG
PREDMETA

Ustavni sud utvrđuje da u predmetu nema
elemenata složenosti.

OCJENA USTAVNOG SUDA

5. Ustavni sud utvrđuje da se postupak u pravno
relevantnom razdoblju vodio u trajanju od šest godina, osam mjeseci i dvadeset
sedam dana, te da je još u tijeku. Imajući u vidu značaj predmeta za
podnositeljicu, ukupno trajanje postupka, dva dulja razdoblja neaktivnosti i
izrazito neučinkovito postupanje Općinskog suda u Zagrebu (utvrđenja pod točkom
4.2. obrazloženja ove odluke), te posebno okolnost da se postupak i nadalje
vodi pred prvostupanjskim sudom koji do sada nije nijednom meritorno odlučio o
tužbenom zahtjevu, Ustavni sud ocjenjuje da je povrijeđeno pravo podnositeljice
na suđenje u razumnom roku, zajamčeno člankom 29. stavkom 1. Ustava Republike
Hrvatske.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zagrebu dužan je
dostaviti Ustav­nom sudu pisanu obavijest o datumima
donošenja i otpreme odluke u roku osam (8) dana od dana njene otpreme, a
najkasnije osam (8) dana od isteka roka određenog u točki II. izreke ove
odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-4817/2005

Zagreb, 16. ožujka 2006.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak, v. r.**

Odluka, NN 43/2006-1053